Kamenica nad Cirochou

Kamenica nad Cirochou je obec na Slovensku v okrese Humenné. 

 Polohopis 
Nachádza sa na východnom Slovensku,  od mesta Humenné. Cez obec pretekajú rieky Cirocha a Kamenica, ktoré sa zlievajú asi  za obcou. V obci je 23 pomenovaných ulíc s verejným osvetlením.

 Dejiny 
Pôvodná obec nestála na súčasnom mieste, ale bola posunutá výrazne bližšie k rieke Cirocha. K presunutiu na súčasné miesto došlo zrejme pod vplyvom častých povodní.

Prvá písomná zmienka o obci pochádza z roku 1317, kedy ju kráľ Róbert I. dal do daru rodu Drugetovcov za verné služby panovníkovi spolu s inými obcami a mestom Humenné. Humenné si rod vybral za svoje sídlo, a preto si jeho členovia za svoje meno dávali často prímeno Homonnay, čo je dobový názov pre mesto Humenné. Spolu s týmto panstvom rod Drugetovcov získal pomerne širokú paletu výsad. Predpokladá sa však, že obec je oveľa staršia a jej vznik by sa mal hľadať ešte niekde v 13. storočí.

Prvý známy názov obce bol Kemence a zhruba od roku 1416 sa v úradných záznamoch objavuje ako Nagy Kemence. Kaštieľ nachádzajúci sa v obci bol vybudovaný rodom Csákyovcov, po nich ho prebral rod Andrássyovcov, z ktorého pochádza aj posledný gróf v obci, Gejza Andrássy. Ten v roku 1925 odpredal časť svojich pozemkov občanom, a tak došlo k výraznému rozšíreniu obce. V roku 1933 prevzala správu lesov a poľných majetkov štátna správa práve od Gejzu Andrássyho. S tým sa spája vznik Vojenských lesov v obci a vybudovanie píly na elektrický pohon. Drevo bolo z okolia do tejto píly zvážané úzkokoľajkou, ktorá ako jedna z mála plnila svoju funkciu až do roku 1991, kedy bola po nehode odstavená. Dnes sa už z nej zachovali iba torzá koľají na niektorých miestach obce.

Obec bola koncom novembra 1944 čiastočne vypálená počas oslobodzovacích bojov, nemeckými vojakmi. Zhoreli 2 domy, píla a mnoho ďalších budov bolo silne poškodených.

 Súčasnosť 
V roku 1990 prebehla plynofikácia a zároveň sa začalo s výstavbou čistiarne odpadových vôd. V roku 2008 bola kanalizácia dobudovaná na 90 %.

V roku 1997 bol na cintoríne vybudovaný Dom smútku (nádeje) v ktorom sa slúžia pohrebné obrady.

V roku 2008 sa podarilo rozbehnúť mnoho projektov, z ktorých niektoré schválila a prispela na ne aj Európska únia. Jedným z nich bola spolupráca s poľskou obcou Tyrawa Wołoska. Obce spoločne zorganizovali niekoľko podujatí. Konali sa dni obce za účasti premiéra aj prezidenta SR, a letecký deň, na ktorom sa zúčastnilo podľa usporiadateľov viac ako 5000 ľudí.
Každoročne sa koná odpustová slávnosť nielen v obci, ale aj v priľahlom vojenskom obvode Valaškovce.

Rekonštrukcia zdravotného strediska by mala skvalitniť zdravotnú starostlivosť obyvateľov nielen Kamenice, ale aj ostatných okolitých usadlostí.

 Obyvateľstvo 
Počtom obyvateľov je to najväčšia obec v tomto okrese. 

 Demografický vývoj 

Materinský jazyk18801890190019102011Slovenský91910289498682041Maďarský723261131Nemecký6012221Rusínsky830Rómsky184Ukrajinský2Český6Cudzinci1Ostatné2634844Nehovoria15Nezistené110
Náboženské vyznanie18801890190019102011Rímskokatolícka cirkev7968708658632011Gréckokatolícka cirkev149183152139161Židovská náboženská obec54242040Evanjelická cirkev augsburského vyznania311107Reformovaná kresťanská cirkev115Pravoslávna cirkev17Náboženská spoločnosť Jehovovi svedkovia1Evanjelická cirkev metodistická1Cirkev československá husitská1ine1bez vyznania48nezistene131
Zdroj: Štatistický úrad Slovenskej republiky

 Kultúra a zaujímavosti  
 Pamiatky 
 Rímskokatolícky kostol sv. Štefana prvomučeníka, jednoloďová klasicistická stavba so segmentovým ukončením presbytéria a vežou tvoriacou súčasť jej hmoty, z roku 1782. Donátorom kostola bol gróf Tomáš Szirmay. V roku 1827 kostol vyhorel, obnovený bol v rozmedzí 1843 – 1844. Ďalšou obnovou prešiel v roku 1910. V roku 1935 prešiel obnovou, keď bol interiér vymaľovaný maľbami od R. Poláka. Naposledy prešiel obnovou v roku 2008.  Presbytérium je zaklenuté českou plackou, loď má pruské klenby. Fasády sú hladké s polkruhovo ukončenými oknami, okrem priečelia, ktoré je bohato členené pilastrami s iónskymi hlavicami a vežou, ktorá vyrastá z priečelia vo forme rizalitu s trojuholníkovým štítom s tympanónom. Medzi pilastrami sú umiestnené segmentovo ukončené okná. Štít priečelia je konkávne prehnutý, ukončený amforami a píniovými šiškami. Veža je členená pilastrami a ukončená trojuholníkovými štítmi s tympanónmi a nízkou ihlancovou helmicou. Pri kostole stojí asi tristoročná lipa, ktorá sa svojím vekom a rozmermi radí na 2. miesto na východnom Slovensku.

 Szirmayovský kaštieľ, dvojpodlažná klasicistická stavba na pôdoryse obdĺžnika z 80. rokov 18. storočia. Rozšírený bol za Gejzu Andrássyho v druhej polovici 19. storočia, keď bol stredný rizalit nadstavaný. Počas prvej svetovej vojny slúžil ako vojenský lazaret. V roku 1932 bol poškodený požiarom. V rokoch 1933 – 1935 bol obnovený pre správu Vojenských lesných podnikov. Po roku 1959 tu sídlila Poľnohospodárska majstrovská škola, po 1968 mal rôzne funkcie miestnej občianskej vybavenosti.  Stavba je tvorená stredným päťosovým rizalitom a dvoma bočnými trojosovými, z druhej strany budovy dvojosovými. Rizality sú lemované pilastrami. Okná majú profilované šambrány, na poschodí nadokenné rímsy s klenákmi. Stredný rizalit je ukončený trojuholníkovým štítom s tympanónom.

 Cintorín z prvej svetovej vojny. Ležia tu vojaci, ktorí zomreli v miestnej vojenskej nemocnici. Nachádza sa tu 58 hrobov a 113 obetí. 

 Pomníky 
 Pomník obetiam druhej svetovej vojny
 Parná lokomotíva pred areálom VLM SR

 Kultúra 
V obci funguje 21 spolkov, ktoré sú riadne zaregistrované a podporované obecným zastupiteľstvom. V obci sa pravidelne koná hasičská súťaž o Pohár starostu obce Kamenica nad Cirochou.

 Dobrovoľný hasičský zbor 
Jednotný hasičský zbor bol založený v roku 1925 s počtom 31 členov. V roku 2008 mal zbor 55 členov. Hasiči v minulosti disponovali cisternovou automobilovou striekačkou  CAS 25 Škoda 706 RTHP, ktorá bola vyradená pre zlý technický stav a nerentabilnosť opravy. V roku 2012 bola pre zbor zabezpečená Tatra 148 CAS 32, ktorá bola po generálnej oprave nasadená do služby. Hasiči tiež disponujú vozidlom Iveco Daily CAS 15 a protipovodňovým vozíkom. V roku 2020 sa začala výstavba novej hasičskej zbrojnice z dôvodu nedostatočnosti dovtedajších priestorov hasičskej zbrojnice.

 Erb 
V bielom poli štítu zo zelenej pôdy po obidvoch stranách vyrastajú dva zelené stromy s hnedými kmeňmi, v strede poľa sú umiestnené v zvislej polohe, obrátené k sebe, lemeš a čerieslo čiernej farby.

V roku 2006 Heraldická komisia Ministerstva vnútra Slovenskej republiky prerokovala návrh erbu obce Kamenica nad Cirochou a odporučila ho na prijatie obecným zastupiteľstvom a na zapísanie do Heraldického registra Slovenskej republiky v tejto podobe: V striebornom štíte medzi dvoma zelenými prirodzenými stromami, vyrastajúcimi zo zelenej pažite, čierna bordúra lemeša a čierne čerieslo.

 Doprava 
Obec má vlakové aj cestné napojenie na dopravnú infraštruktúru, nachádza sa tu aj športové letisko.

 Školstvo a zdravotníctvo 
Obec má vlastné obvodné zdravotné stredisko s lekárňou. Nachádza sa tu aj základná škola.

 Šport 
V obci sa nachádza futbalový štadión, v rámci základnej školy nedokončené multifunkčné ihrisko a telocvičňa.

 Referencie 

 Iné projekty 

 Externé odkazy 

 Stránka miestnej farnosti a filiálky Kamienka


Kategória:Obce okresu Humenné
Kategória:Obce vypálené počas druhej svetovej vojny na Slovensku